RÅDETS BESLUTNING af 17. februar 1997 om bemyndigelse af medlemsstaterne til i overensstemmelse med artikel 8, stk. 4, i direktiv 92/81/EØF fortsat at anvende de gældende punktafgiftsnedsættelser eller -fritagelser for visse typer mineralolie, der anvendes til særlige formål (97/136/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier (1), særlig artikel 8, stk. 4,

under henvisning til forslag fra Kommissionen, og

ud fra følgende betragtninger:

I henhold til artikel 8, stk. 4, i direktiv 92/81/EØF kan Rådet med enstemmighed på forslag af Kommissionen give en medlemsstat tilladelse til at indføre fritagelser eller lempelser, hvis særlige politiske hensyn taler herfor;

et antal undtagelser udløber den 31. december 1996, og medlemsstaterne har anmodet om, at disse bliver yderligere forlænget for en begrænset periode -

VEDTAGET FØLGENDE BESLUTNING:

Artikel 1

I overensstemmelse med artikel 8, stk. 4, i direktiv 92/81/EØF og med forbehold for de forpligtelser, der gælder efter Rådets direktiv 92/82/EØF af 19. oktober 1992 om indbyrdes tilnærmelse af punktafgiftsstrukturen for mineralolier (2), tillades det følgende medlemsstater at anvende eller fortsat at anvende de nedenfor anførte punktafgiftsnedsættelser eller -fritagelser for perioden fra 1. januar til 30. juni 1997:

1. Kongeriget Belgien får tilladelse til:

- at nedsætte punktafgiftssatsen for svær brændselsolie for at fremme brugen af mere miljøvenlige brændstoffer. Nedsættelsen skal være særligt knyttet til svovlindholdet, og den vægtede gennemsnitlige afgift på svær brændselsolie skal mindst svare til minimumsafgiften på svær brændselsolie i henhold til gældende EF-lovgivning; den reducerede sats må i intet tilfælde ligge under 6,5 ECU/ton.

2. Kongeriget Danmark får tilladelse til:

- at anvende forskellige punktafgiftssatser for benzin leveret fra benzinstationer udstyret med et genindvindingssystem for benzindampe, og for benzin leveret fra andre benzinstationer, under forudsætning af, at de anvendte satser til alle tider respekterer de i fællesskabslovgivningen nedfældede minimumssatser for mineralolier.

3. Den Franske Republik får tilladelse til:

- at anvende en reduceret sats for punktafgiften på benzin, der forbruges på øen Korsika.

4. Den Italienske Republik får tilladelse til:

- punktafgiftsfritagelse for mineralolier, der anvendes som brændstof ved produktionen af aluminiumsoxid på Sardinien

- at nedsætte punktafgiftssatsen for fuelolie til produktion af damp og gasolie, som benyttes i ovne til tørring og »aktivering« af molekylsier i Reggio Calabria; den reducerede sats må i intet tilfælde ligge under 18 ECU/ton

- nedsat punktafgift på benzin, der købes i Friuli-Venezia Giulia-området.

5. Irland får tilladelse til:

- at anvende forskellige afgiftssatser på blyfri benzin efter forskellige miljøkategorier, under forudsætning af, at de anvendte satser til alle tider respekterer de i fællesskabslovgivningen nedfældede minimumssatser for mineralolier.

6. Storhertugdømmet Luxembourg får tilladelse til:

- at nedsætte punktafgiftssatsen for svær brændselsolie for at fremme brugen af mere miljøvenlige brændstoffer. Nedsættelsen skal være særligt knyttet til svovlindholdet, og den vægtede gennemsnitlige afgiftssats på svær brændselsolie skal mindst svare til minimumsafgiften på svær brændselsolie i henhold til gældende EF-lovgivning. Den reducerede sats må i intet tilfælde ligge under 6,5 ECU pr. ton.

7. Republikken Østrig får tilladelse til:

- at fritage for spildolie, der genanvendes som brændsel, enten direkte efter genvinding eller efter en oparbejdningsproces for spildolie, hvor genanvendelsen er afgiftspligtig

- punktafgiftsnedsættelse eller -fritagelse for naturgas og methan.

8. Den Portugisiske Republik får tilladelse til:

- at nedsætte punktafgiftssatsen for brændselsolie, der forbruges i den selvstyrende region Madeira; nedsættelsen må ikke overstige ekstraomkostningerne i forbindelse med at transportere de pågældende produkter til forbrugsstedet.

9. Republikken Finland får tilladelse til:

- at fritage for punktafgift for spildolie, der genanvendes som brændsel, enten direkte efter genvinding eller efter en oparbejdningsproces for spildolie, hvor genanvendelsen er afgiftspligtig.

10. Kongeriget Sverige får tilladelse til:

- at anvende forskellige punktafgiftssatser for blyfri benzin med henblik på at afspejle forskellige miljøkategorier, under forudsætning af at de anvendte satser til alle tider respekterer fællesskabslovgivningens minimumspunktafgiftssatser for mineralolier

- punktafgiftsfritagelse for benzin og kerosen til fly, der anvendes til ikke-forretningsmæssig privatflyvning.

11. Det Forenede Kongerige Storbritannien og Nordirland får tilladelse til:

- at anvende forskellige punktafgiftssatser for blyfri benzin med henblik på at afspejle forskellige miljøkategorier, under forudsætning af at de anvendte satser til alle tider respekterer fællesskabslovgivningens minimumspunktafgiftssatser for mineralolier.

Artikel 2

Denne beslutning er rettet til Kongeriget Belgien, Kongeriget Danmark, Den Franske Republik, Den Italienske Republik, Storhertugdømmet Luxembourg, Republikken Østrig, Den Portugisiske Republik, Republikken Finland, Kongeriget Sverige og Det Forenede Kongerige Storbritannien og Nordirland.

Udfærdiget i Bruxelles, den 17. februar 1997.

På Rådets vegne

G. ZALM

Formand

(1) EFT nr. L 316 af 31. 10. 1992, s. 12. Direktivet er ændret ved direktiv 94/74/EF (EFT nr. L 365 af 31. 12. 1994, s. 46).

(2) EFT nr. L 316 af 31. 10. 1992, s. 19. Direktivet er ændret ved direktiv 94/74/EF (EFT nr. L 365 af 31. 12. 1994, s. 46).